Iċ-ċensiment U l-Mulej raġa' għadab għal Iżrael u xewwex lil David kontrihom u qallu: "Mur, għodd lil Iżrael u lil Ġuda." U s-sultan qal lil Ġowab u 'l-kmandanti tal-eżerċtu li kienu miegħu: "Morru duru mat-tribujiet kollha ta' Iżrael, minn Dan sa Birsaba, u għoddu l-poplu, biex jien inkun naf l-għadd tal-poplu." U Ġowab qal lis-sultan: "Ħa jkattar il-Mulej, Alla tiegħek, il-poplu mitt darba daqs li huma, u ħa jarawhom għajnejn is-sultan sidi! Imma għalfejn sidi s-sultan jixtieq jagħmel dan?" Imma l-kelma tas-sultan għelbet lil Ġowab u l-kmandanti tal-eżerċtu. U ħarġu, Ġowab u l-kmandanti tal-eżerċtu, minn quddiem is-sultan biex jgħoddu l-poplu ta' Iżrael. Qasmu l-Ġordan, u bdew minn Għarogħer u mill-belt li tinsab f'nofs il-wied, u minn hemm baqgħu sejrin lejn Gad sa Ġagħżer. Imbagħad waslu f'Gilgħad u fl-inħawi ta' taħt il-Ħermon. Baqgħu sejrin sa Dan u minn Dan daru lejn Sidon. Ġew fil-fortizza ta' Tir, u fl-ibliet kollha tal-Ħiwwin, u tal-Kangħanin sa ma waslu fin-Negeb ta' Ġuda f'Birsaba. U daru l-pajjiż kollu, u wara disa' xhur u għoxrin ġurnata waslu Ġerusalemm. U Ġowab ta lis-sultan l-għadd taċ-ċensiment tal-poplu, li kien ilaħħaq għal Iżrael tmien mitt elf raġel kapaċi jislet ix-xabla; u għal Ġuda ħames mitt elf raġel. Iżda wara ċ-ċensiment tal-poplu David ħass qalbu ttaqtaq , u qal lill-Mulej: "Dnibt bil-kbir b'li għamilt; issa, Mulej, neħħi nitolbok, dan il-ħażen tal-qaddej tiegħek, għax tbellaht bil-bosta." Xħin David qam filgħodu, il-Mulej kellem lil Gad il-profeta, il-veġġent ta' David, u qallu: "Mur u għid lil David: 'Dan jgħid il-Mulej: Tliet ħwejjeġ inqegħedlek quddiemek; agħżel waħda minnhom u jien nagħmilhielek.' " U Gad mar għand David u ħabbarlu u qallu: "Trid int li jiġuk tliet snin ta' għaks fuq l-art? Jew taħrab għal tliet xhur minn quddiem l-għadu tiegħek hu u jiġri warajk? Jonkella li jkun hemm tlitt ijiem pesta f'pajjiżek? Issa aħsibha u għidli x'għandi nwieġeb lil min bagħatni." U David wieġeb lil Gad: "Inħossni f'diqa kbira: Ħalli naqa' f'id il-Mulej, għax kbira l-ħniena tiegħu; imma ma rridx naqa' f'idejn il-bnedmin!" U l-Mulej bagħat il-pesta f'Iżrael, minn filgħodu sal-ħin miftiehem, u mietu mill-poplu - minn Dan sa Birsaba - sebgħin elf ruħ. Meta l-anġlu kien sejjer imidd idu għal fuq Ġerusalemm biex jeqridha, il-Mulej sogħob bih mid-deni, u qal lill-anġlu li kien qiegħed jagħmel ħerba mill-poplu: "Biżżejjed! Żomm idek." Dak il-ħin l-anġlu tal-Mulej kien ħdejn il-qiegħa ta' Arawna, il-Ġebusi. Xħin David lemaħ lill-anġlu jaħbat għan-nies kellem lill-Mulej u qallu: "Arani, jien dnibt, u jien għamilt id-deni! Imma dawn in-nagħaġ x'għamlu? Ħa tkun, nitolbok, idek fuqi, u fuq dar missieri." U dak in-nhar stess Gad ġie għand David u qallu: "Qum u tella' artal lill-Mulej fil-qiegħa ta' Arawna, il-Ġebusi. U David tala' skont ma kien kellmu Gad fuq ordni tal-Mulej. Kif Arawna ttawwal u ra s-sultan u l-qaddejja tiegħu telgħin lejh, ħareġ u niżel wiċċu fl-art u ta qima lis-sultan. U Arawna qal: "Għalfejn ġie sidi s-sultan għand il-qaddej tiegħu?" U David wieġeb: "Biex nixtri mingħandek il-qiegħa biex nibni artal lill-Mulej, u tieqaf il-pesta minn fost il-poplu." U Arawna qal lil David: "Ħalli jeħodha sidi s-sultan, u jibni fiha li jidhirlu li hu l-aħjar. Ara, hawn il-baqar għas-sagrifiċċju tal-ħruq, u x-xatba u l-madmad għall-ħatab. Kollox jagħti Arawna lis-sultan." U Arawna ssokta jgħid: "Jitgħaxxaq bik il-Mulej, Alla tiegħek." U s-sultan wieġeb lil Arawna: "Le! Irrid nixtri minn għandek bil-flus. Ma rridx noffri lill-Mulej, Alla tiegħi, sagrifiċċji bla ħlas." U David xtara l-qiegħa u l-baqar b'ħamsin xekel tal-fidda. U David bena hemm artal lill-Mulej, u offra sagrifiċċji tal-ħruq u sagrifiċċji tas-sliem. U l-Mulej bired lejn il-pajjiż u l-pesta waqfet minn fost Iżrael.